CELEX: C2004/094/73
Language: el
Date: 2004-04-17 00:00:00
Title: Υπόθεση C-122/04: Προσφυγή της Επιτροπής των Ευρωπαϊκών Κοινοτήτων κατά του Ευρωπαϊκού Κοινοβουλίου και του Συμβουλίου της Ευρωπαϊκής Ενώσεως που ασκήθηκε στις 5 Μαρτίου 2004

17.4.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 94/32
            
         Προσφυγή της Επιτροπής των Ευρωπαϊκών Κοινοτήτων κατά του Ευρωπαϊκού Κοινοβουλίου και του Συμβουλίου της Ευρωπαϊκής Ενώσεως που ασκήθηκε στις 5 Μαρτίου 2004
   (Υπόθεση C-122/04)
   (2004/C 94/73)
   Η Επιτροπή των Ευρωπαϊκών Κοινοτήτων, εκπροσωπούμενη από την C.-F. Durand και τον M. van Beek, με τόπο επιδόσεων στο Λουξεμβούργο, άσκησε ενώπιον του Δικαστηρίου των Ευρωπαϊκών Κοινοτήτων στις 5 Μαρτίου 2004 προσφυγή κατά του Ευρωπαϊκού Κοινοβουλίου και του Συμβουλίου της Ευρωπαϊκής Ενώσεως.
   Η Επιτροπή των Ευρωπαϊκών Κοινοτήτων ζητεί από το Δικαστήριο:
   
               —
            
            
               να ακυρώσει το άρθρο 17, παράγραφος 2, του κανονισμού 2152/2003 του Ευρωπαϊκού Κοινοβουλίου και του Συμβουλίου, της 17ης Νοεμβρίου 2003, για την παρακολούθηση των δασών και των περιβαλλοντικών αλληλεπιδράσεων στην Κοινότητα (Έμφαση στα δάση) (Forest Focus) (1), καθόσον υποβάλλει τη θέσπιση μέτρων για τη θέση σε εφαρμογή του προγράμματος Forest Focus στη διαδικασία της κανονιστικής επιτροπής, που προβλέπεται στο άρθρο 5 της αποφάσεως 1999/468/ΕΚ του Συμβουλίου (2), της 28ης Ιουνίου 1992·
            
         
               —
            
            
               να διατηρήσει τα αποτελέσματα του προαναφερθέντος κανονισμού μέχρι την τροποποίησή του, η οποία πρέπει να επέλθει όσο το δυνατόν συντομότερα μετά την απόφαση του Δικαστηρίου,
            
         
               —
            
            
               να καταδικάσει τους καθών στα δικαστικά έξοδα.
            
         Λόγοι κυρώσεως και κύρια επιχειρήματα:
   Η προσβαλλόμενη διάταξη αντιβαίνει προς το άρθρο 2 της αποφάσεως 1999/468/ΕΚ του Συμβουλίου, δεύτερη απόφαση επιτροπολογίας, που διευκρινίζει τα κριτήρια βάσει των οποίων πραγματοποιείται η επιλογή του ενός ή του άλλου είδους επιτροπής (διαχειρίσεως, κανονιστικής, συμβουλευτικής), με σκοπό τη μεγαλύτερη συνοχή και τη δυνατότητα προβλέψεως εκ των προτέρων των σχετικών μέτρων. Τα κριτήρια που θέτει η διάταξη αυτή δεν τηρήθηκαν εν προκειμένω. Πράγματι, εκτός αν αποδεικνύεται ότι τα σκοπούμενα μέτρα εκτελέσεως δεν είναι μέτρα διαχειρίσεως ενός προγράμματος, πρέπει να ακολουθείται, καταρχήν, μόνον η διαδικασία διαχειρίσεως ή, ενδεχομένως, η συμβουλευτική διαδικασία προκειμένου για την εφαρμογή των κοινοτικών προγραμμμάτων.
   Εν προκειμένω, τα μέτρα εκτελέσεως που πρόκειται να ληφθούν βάσει του προγράμματος Forest Focus είναι μέτρα διαχειρίσεως αφορώντα κάποιο πρόγραμμα δράσεως που έχει σχετική μόνο σημασία για τον προϋπολογισμό. Στο πλαίσιο αυτό, η επιλογή που επιβαλλόταν στον κοινοτικό νομοθέτη περιοριζόταν είτε σε μια επιτροπή διαχειρίσεως είτε σε μια συμβουλευτική επιτροπή, αποκλειομένης της κανονιστικής επιτροπής. Όμως, η προσβαλλόμενη διάταξη υποβάλλει τη λήψη μέτρων εκτελέσεως του προγράμματος Forest Focus στη διαδικασία της κανονιστικής επιτροπής. Όταν ο νομοθέτης παρεκκλίνει από την τυπολογία που καθορίζει το άρθρο 2 της δεύτερης αποφάσεως επιτροπολογίας, οφείλει να περιλαμβάνει στη σχετική πράξη αιτιολογία η οποία πρέπει, αφενός, να είναι ορθή και να αντιστοιχεί προς τις περιστάσεις τής υπό κρίση υποθέσεως και, αφετέρου, να διευκρινίζει επαρκώς τους ειδικούς λόγους για τους οποίους επιβάλλεται να μην ακολουθηθούν τα καθορισμένα κριτήρια. Το Ευρωπαϊκό Κοινοβούλιο και το Συμβούλιο δεν εξεπλήρωσαν τις υποχρεώσεις τους να προσδιορίσουν τις ιδιαιτερότητες της επίμαχης υποθέσεως και να αναλύσουν τους ειδικούς λόγους που δικαιολογούν την ανάγκη προσφυγής στη διαδικασία της κανονιστικής επιτροπής.
   
      (1)  ΕΕ L 324, σ. 1.
   
      (2)  EE L 184, σ. 23, απόφαση για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή.